Document ID: 32011R0177

KOMMISSIONENS FORORDNING (EU) Nr. 177/2011
af 24. februar 2011
om midlertidig suspension af importtolden for visse kornarter i høståret 2010/2011
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 187, sammenholdt med artikel 4, og
ud fra følgende betragtninger:
(1)
Siden begyndelsen af høståret 2010/11 er verdensmarkedspriserne på korn steget usædvanligt hurtigt, hurtigere end ved den sidste kraftige prisstigning i høståret 2007/08. Verdensmarkedspriserne på blød hvede er således steget med 65 % siden juli 2010. Siden da har prisudviklingen på korn på EU's marked fulgt samme tendens. Prisen på blød hvede på EU's marked er steget med over 90 % og har stabiliseret sig på omkring 280 EUR/t. Prisen på andre kornarter på EU's marked har udviklet sig på samme måde, idet prisen på byg leveret i Rouen og majs leveret i Bordeaux ligger på over 215 EUR/t. Prisudviklingen på verdensmarkedet for korn skyldes i vid udstrækning, at produktionen i stigende grad halter efter efterspørgslen.
(2)
Som følge af den forventede udvikling på verdensmarkedet for korn frem til udgangen af høståret 2010/11 vil de høje priser antagelig vare ved, da verdens lagre anslås til 342 mio. tons ved udgangen af høståret 2010/11, hvilket er et fald på 62 mio. tons i forhold til udgangen af høståret 2009/10.
(3)
Det kontingent for import af blød hvede af lav og middel kvalitet til nedsat told, der blev åbnet ved Kommissionens forordning (EF) nr. 1067/2008 (2), og det kontingent for import af foderbyg til nedsat told, der blev åbnet ved Kommissionens forordning (EF) nr. 2305/2003 (3), blev med en udnyttelsesprocent på henholdsvis 13 og 5 kun udnyttet i meget ringe omfang i 2010. Denne underudnyttelse forventes at vare ved i 2001, især fordi EU's traditionelle leverandører, Rusland og Ukraine, har indført eksportrestriktioner.
(4)
Med udsigten til uforandret høje verdensmarkedspriser frem til udgangen af høståret 2010/11 og den forventede underudnyttelse af kontingenterne for import til nedsat told i 2011 er der risiko for, at leverancerne til EU's marked vil blive forstyrret i de sidste måneder af høståret 2010/11. For at gøre det lettere at opretholde importen og dermed bevare ligevægten på EU's marked bør tolden i forbindelse med toldkontingenterne for import af blød hvede af lav og middel kvalitet og foderbyg, som blev åbnet ved forordning (EF) nr. 1067/2008 og (EF) nr. 2305/2003, midlertidigt suspenderes frem til den 30. juni 2011, hvor høståret 2010/11 slutter.
(5)
De erhvervsdrivende bør dog ikke straffes, hvis korn er undervejs til EU for at blive importeret. Derfor bør der tages hensyn til transporttiden, og de erhvervsdrivende bør have mulighed for at lade korn overgå til fri omsætning med den toldsuspension, som er fastsat i denne forordning, for alle de produkter, for hvilke den direkte transport til EU er begyndt senest den 30. juni 2011. Det bør endvidere fastsættes, hvilket bevis der skal forelægges som dokumentation for den direkte transport til EU og for datoen for transportens begyndelse.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
1. Anvendelsen af importtold suspenderes for produkter henhørende under KN-kode 1001 90 99 af anden kvalitet end høj kvalitet som defineret i bilag II til Kommissionens forordning (EU) nr. 642/2010 (4) og KN-kode 1003 00 for høståret 2010/11 ved al import som led i de toldkontingenter med nedsat told, der blev åbnet ved forordning (EF) nr. 1067/2008 og (EF) nr. 2305/2003.
2. Når korn som omhandlet i denne artikels stk. 1 transporteres direkte til EU, og transporten er begyndt senest den 30. juni 2011, gælder toldsuspensionen i medfør af denne forordning fortsat for de pågældende produkters overgang til fri omsætning.
Beviset for den direkte transport til EU og for datoen for transportens begyndelse forelægges over for myndighederne på grundlag af det originale transportdokument.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes indtil den 30. juni 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. februar 2011.

Labels: 3
17
5